सुर्खेतबाट आन्दोलन सुरु भएपछि सेना परिचालन गर्नुपर्छ भन्ने धारणा अघि आयो। संविधान र संघीय प्रदेशहरुको निर्माणप्रति असन्तुष्टि जनाउँदै जसरी आन्दोलन सुरु भयो, त्यसप्रति मेरो स्पष्ट मान्यता के थियो भने, यो राजनीतिक समस्या हो। संविधान लेखनको अवस्था, त्यत्रो लामो संक्रमणपछि बल्लबल्ल संविधान आउने चरणमा पुगेका बेला सेना परिचालन गरेर, सेनाको आडमा कलम राखेर संविधान लेखियो भने भोलि संविधानको बैधानिकतामा प्रश्न उठ्न सक्छ। त्यसैले, प्रत्यक्ष फ्रन्टमा सेना नजाऊँ, तर सेनाले ल एण्ड अर्डर कायम गरेर ब्याकअपमा रहेर स्थानीय प्रशासन र प्रहरीलाई सहयोग गरौँ भन्ने सुझाव मैले दिएँ। मेरो सुझाव राजनीतिक नेतृत्वले पनि स्वीकार गर्‍यो। त्यसैअनुरुप जुम्ला र सुर्खेतमा प्रहरीको ड्युटीमा हामीले शो अप फोर्सका रुपमा सेनालाई मैदानमा उतार्‍यौँ।
